Eesti on ligemale kahekümne  aastaga alates iseseisvuse taastamisest suutnud täita kõik olulisemad välised arengueesmärgid - me oleme saanud tunnustatud riigiks ja paljude rahvusvaheliste organisatsioonide nagu NATO, Euroopa Liidu, OECD liikmeks. Oleme raskel majanduskriisi ajal täitnud Maastrichti kriteeriumid ning eeloleval aastavahetusel võtame kasutusele Euroopa ühisraha euro. Ja kuigi kosumisega seonduvad ohud pole veel praegu täiesti taandunud, hakkab taasiseseisvumisjärgne teine sügavam majandussurutis samuti mööda saama. Meie  üleminekuperiood on jäämas seljataha. Üleminekuperioodi edukuse sümboliks ja teatavaks hüppelauaks uude arenguetappi on vaieldamatult olnud stabiilne rahvuslik valuuta - Eesti kroon.